‘Vrou moet nooit weer met kinders werk nie’‘n Skermgreep uit die video. Die portefeuljekomitee oor maatskaplike ontwikkeling het gesê ŉ vrou wat verfilm is terwyl sy kinders na bewering mishandel en aangerand het, moet nooit weer met kinders werk nie. Maroela Media het vroeër berig ŉ herrie woed op sosiale media nadat verskeie video’s aan die lig gekom het waarin ŉ werknemer van ŉ kleuterskool in Carletonville aan die Wes-Rand ŉ kind by dié skool aanrand. ŉ Video wat teen Donderdagmiddag op talle sosialemediaplatforms gedeel is, wys hoe dié vrou ’n dogtertjie herhaaldelik oor haar kop en op die boude slaan. Die dogtertjie het vermoedelik op ŉ plastiekstoeltjie en -tafeltjie opgegooi waarna die vrou haar dwing om dit skoon te maak en haar dan herhaaldelik bydam. Zoleka Capa, voorsitter van die komitee, het in ŉ verklaring gesê indien die vrou skuldig bevind word, moet haar besonderhede op die Nasionale Kinderbeskermingsregister geplaas word sodat sy nooit weer met kinders kan werk nie. Die Nasionale Kinderbeskermingsregister is ŉ verslag met alle klagtes van die mishandeling of doelbewuste verwaarlosing van kinders. Die inligting van alle persone wat skuldig bevind word op alle aanklagte wat met die mishandeling of doelbewuste verwaarlosing van kinders verband hou en alle bevindings van ŉ kinderhof dat ŉ kind versorging en beskerming benodig weens mishandeling of verwaarlosing, word ook in die register gepubliseer. “Die komitee bedank wetstoepassers dat die oortreders so vinnig aangekeer is ná die saak onder hul aandag gebring is,” het Capa bygevoeg. “Die komitee doen ŉ beroep op die regering om met die wetstoepassingsagentskappe saam te werk om alle fasiliteite te monitor waar kinders versorg word, om seker te maak dat mishandeling nie by dié fasiliteite plaasvind nie en dat kinderbeskerming geprioritiseer word.” Die komitee het ook lede van die publiek geloof wat die mishandeling aan die lig gebring het en die saak vinnig by owerhede aangemeld het. Maroela Media het die video uit verskeie oorde ontvang waarop lesers ontstoke gereageer het. Luidens mediaberigte is daar nóg twee video’s wat die ronde doen van die vrou waarin sy kinders hardhandig hanteer. Nandi Mayathula-Khoza, die Gautengse LUR vir maatskaplike ontwikkeling, het Vrydag gesê die besluit is geneem om die Ninnie’s Neurons-kleuterskool te sluit nadat die skoolhoof tydens haar besoek bevestig het dat dié skool sedert 2016 nie by die departement geregistreer is nie. Volgens die LUR was die kleuterskool aanvanklik by die departement geregistreer, maar dié registrasie is egter nie hernu nadat dit aan die einde van 2015 verval het nie. “Hulle het nooit weer registreer nie. Dit beteken dat die kleuterskool boonop onwettig is. Om jou registrasie te laat hernu moet jy aan sekere voorwaardes voldoen wat strook met die kinderwet. Dié skool kon dit nie doen nie,” verduidelik Mayathula-Khoza. “Die skoolhoof het ook nog nie bevestig of die onderwyseres in die video wel gekwalifiseer is vir haar pos as versorger en juffrou nie. Ons weet nie eers of sy gekwalifiseer is om met kinders te werk nie,” het Mayathula-Khoza bygevoeg. Die vrou (40) is sedertdien in hegtenis geneem. Sy het op 28 Maart vlugtig in ŉ hof in Carletonville verskyn op aanklagte van die aanranding van ŉ minderjarige waarna sy op borgtog vrygelaat is. Sy sal weer op 7 Mei in die hof verskyn.